Aftrekplek: Vivo-vleismark, Vivo | Weg
Wanneer jy op Vivo is, is jy ín die Bosveld. Die ordéntlike Bosveld, waar bakkies regeer, doringbome blom, wildheinings hemel toe staan en gewere saamry veld toe.
Ja, in die winter is dit jagwêreld, en by die Vivo-vleismark kan jy wildsbiltong (R167/kg) koop om jou spenskas vol te pak vir die maer maande. Beesbiltong kos R290/kg, beesdroëwors R230/kg en die gewilde
babelasdroëwors (cabanossi met 'n rissiegeursel – koop meer as wat jy dink jy nodig het!) R210/kg. 'n T-beenskyf kos R129,90/kg.
Hier is ook 'n verskeidenheid varkvleisprodukte en dis veral lekkernye soos die oepsies en die gevlegte varkspeksosaties wat as braaivoorgereg jou buurman gaan jaloers maak.
Hout, houtskool en braaitange is te koop, asook Bergh-souse (jy sal dit ken as jy in Limpopop bly) soos Kranskop-rooipepersous en Wolkberg- en Ysterberg-blatjang (laasgenoemde is vir die ouens wat nie bang is vir tongbrand nie).
Op die rakke sal jy ook ongewone goed soos okkerneutolie.
Plaaslike gebak soos beskuit, koekies en fudge is ook te koop.
Indien jy self 'n jagter is en iets in die omgewing kom skiet het, kan jy die bok by Vivo-vleismark aflaai om bewerk te word. Jy kan ook vooraf vleis bestel en dit laat opsny in die snitte wat jy verlang.